
Magyarokra irányuló szovjet röplap propaganda a második világháború idején

A dolgozatom 3 részből áll. Az első rész a propaganda általános jellemzőivel, a történetének rövid ismertetésével és a háborús propaganda bemutatásával foglalkozik. Ennek a résznek az a célja, hogy a szovjet propaganda elemzését, valamint a megfelelő szaktudást segítse.
A második rész a második világháború hadi eseményeivel foglalkozik, elsősorban a magyarok szereplésével a fronton és a szovjet front eseményeivel. Ennek célja a történelmi háttér bemutatása, valamint a röplapokban szereplő hadi események későbbi vizsgálatát segítendő.
A dolgozat harmadik és egyben utolsó része foglalkozik a legfontosabb résszel: a röplapokkal. Ebben a részben mutatom be a röplapok általános jellemzőit, a magyaroknak szánt szovjet propaganda jellemzőit, valamint csoportosítom és jellemzem a röplapokat a megjelenés éve és formai sajátosságok szerint.
Az első röplapok 1942-ből származnak, ezek általános jellegüket tekintve elrettentőbbek, amely jelleg még 1943-ban is jelen van. Egyfajta törés 1944-ben jelenik meg, leginkább a szovjetek Magyarországra érkezésével. A határ átlépése előtt leginkább eseményleírás, a győzelmek kihangsúlyozása zajlik, míg a határ átlépése után egyre nagyobb hangsúlyt kap a mindennapi élet visszaállása. 1945-ben már a mindennapi élet, a német vereségek és az Ideiglenes Nemzeti Kormány van középpontban.



